ใช้เสียงรหัสผ่านทำธุรกรรม
ซิตี้แบงก์ คาด มีลูกค้าแถบเอเชียแปซิฟิกลงทะเบียนยืนยันตัวตนด้วยเสียงพูด 1 ล้านราย ภายใน 1 ปี จากความสะดวกและปลอดภัย
10 พ.ย. 2559

ซิตี้แบงก์ คาด มีลูกค้าแถบเอเชียแปซิฟิกลงทะเบียนยืนยันตัวตนด้วยเสียงพูด 1 ล้านราย ภายใน 1 ปี จากความสะดวกและปลอดภัย 
นายดาเรน บัคลีย์ กรรมการผู้จัดการใหญ่ ธนาคารซิตี้แบงก์ ประเทศไทย เปิดเผยว่า ธนาคารพร้อมเปิดใช้เทคโนโลยีชีวภาพด้านเสียงพูด (วอยซ์ ไบโอเมตริก) เพื่อยืนยันตัวตนในการให้บริการลูกค้าผ่านคอลเซ็นเตอร์ซิตี้โฟนแบงก์กิ้ง 1588 แล้ว ซึ่งเป็นประเทศที่ 8 ที่ซิตี้แบงก์ได้นำเทคโนโลยีดังกล่าวมาใช้ เพื่อความสะดวกรวดเร็วและมีความปลอดภัยขั้นสูงสุด โดยคาดว่าจะมีลูกค้าของธนาคารซิตี้แบงก์ในเอเชียแปซิฟิกตอบรับการลงทะเบียนยืนยันตัวตนด้วยเสียงพูดเป็นจำนวน 1 ล้านราย ภายใน 12 เดือนข้างหน้า
ทั้งนี้ นวัตกรรม วอยซ์ ไบโอเมตริก มีความปลอดภัยระดับสูงสุด โดยมีระบบปฏิบัติการที่ตรวจสอบและแยกองค์ประกอบเสียงของลูกค้าที่แตกต่างกัน ซึ่งระบบจะบันทึกเสียงของลูกค้าที่เป็นเอกลักษณ์เฉพาะมาจัดเก็บในรูปแบบพิมพ์เสียง (วอยซ์พรินต์) และเข้ารหัสเป็นตัวเลข (ไบนารีโค้ด) เป็นการรักษาความปลอดภัย 2 ชั้น ไม่สามารถลอกเลียนแบบเสียงกันได้ แม้จะเป็นฝาแฝดกันก็ตาม
นางวีระอนงค์ จิระนคร ภู่ตระกูล รองกรรมการผู้จัดการใหญ่ ธนาคารซิตี้แบงก์ กล่าวว่า ระบบวอยซ์ ไบโอเมตริก ช่วยลดระยะเวลาการยืนยันตัวตนจากกว่า 1 นาที เหลือ 10-15 วินาที เพิ่มศักยภาพให้บริการลูกค้าจำนวนมากขึ้นและมีจำนวนธุรกรรมผ่านคอลเซ็นเตอร์มากขึ้น โดยธุรกรรมทั่วไปสามารถทำได้ทันที เช่น สอบถามวงเงิน หรือวันครบกำหนดชำระ แต่ถ้าเป็นธุรกรรมที่มีความเสี่ยงสูงขึ้น เช่น การโอนเงิน หรือเปลี่ยนแปลงข้อมูลส่วนบุคคล ต้องตอบคำถามเพิ่มเติมอีก 1-2 คำถาม
ปัจจุบันมีเจ้าหน้าที่คอลเซ็นเตอร์ประมาณ 150 คน มีธุรกรรมผ่านคอลเซ็นเตอร์เดือนละ 2 แสนรายการ โดยฐานลูกค้ารายย่อยอยู่ที่ 1.6 ล้านราย แบ่งเป็น ลูกค้าบัตรเครดิตกว่า 1 ล้านราย สินเชื่อบุคคลและสินเชื่อพร้อมใช้กว่า 5 แสนราย ลูกค้าเวลธ์แมเนจเมนต์อีก 3 หมื่นราย โดยแต่ละเดือนมีลูกค้าใช้บริการคอลเซ็นเตอร์เฉลี่ย 30-40% ของลูกค้าทั้งหมด คาดว่าจะเพิ่มขึ้นอย่างน้อย 30% จากนวัตกรรมวอยซ์ ไบโอเมตริก
“วอยซ์ ไบโอเมตริก เป็นนวัตกรรมปลอดภัยขั้นสูงสุด เพราะเสียงแต่ละคนมีเอกลักษณ์เฉพาะ การเปล่งเสียงแต่ละครั้งใช้อวัยวะถึง 70 ส่วน ทำให้มีน้ำเสียง จังหวะหายใจ การพูดจบคำแตกต่างกัน เชื่อว่าความสะดวกและปลอดภัยทำให้ลูกค้าเดิมสนใจทำธุรกรรมผ่านคอลเซ็นเตอร์มากขึ้น และเป็นโอกาสขยายฐานลูกค้าใหม่ได้อีกทางหนึ่ง” นางวีระอนงค์ กล่าว